Komunikazzjoni tal-Kummissjoni - Il-ħolqien ta’ spazju komuni għall-avjazzjoni mat-Tuneżija /* KUMM/2008/0603 finali */





[pic] | KUMMISSJONI TAL-KOMUNITAJIET EWROPEJ | Brussel 3.10.2008 KUMM(2008) 603 finali KOMUNIKAZZJONI TAL-KUMMISSJONI Il-ħolqien ta’ spazju komuni għall-avjazzjoni mat-Tuneżija KOMUNIKAZZJONI TAL-KUMMISSJONI Il-ħolqien ta’ spazju komuni għall-avjazzjoni mat-Tuneżija 1. DAĦLA 1. Fil-Komunikazzjoni tagħha "L-iżvilupp tal-aġenda għall-politika barranija tal-Komunità dwar l-avjazzjoni" [titlu mhux uffiċjali][1], il-Kummissjoni saħqet fuq l-importanza li jinħoloq spazju komuni għall-avjazzjoni mal-pajjiżi ġirien tal-Ewropa fil-Lvant u fin-Nofsinhar. 2. Il-mira aħħarija hi li l-UE u s-sħab tagħha mal-fruntieri tal-Lvant u tan-Nofsinhar jinġiebu flimkien fil-qafas ta’ suq komuni b'regoli armonizzati ta’ operazzjoni. Fil-laqgħa tiegħu tas-27 ta' Ġunju 2005, il-Kunsill tat-Trasport seddaq din il-mira fil-konklużjonijiet tiegħu dwar id-dokument "L-iżvilupp ta’ politika barranija komuni fil-qasam tal-avjazzjoni" u sejjaħ għall-implimentazzjoni sal-2010 ta’ spazju komuni għall-avjazzjoni mal-pajjiżi ġirien tal-Unjoni Ewropea. 3. Id-dinamika ta’ dan l-ispazju komuni għall-avjazzjoni diġà wasslet biex l-Unjoni Ewropea ħaddnet fih is-swieq tal-avjazzjoni tal-Iżvizzera, tan-Norveġja u tal-Iżlanda, imbagħad dawk ta’ disa' pajjiżi mill-Balkani tal-Punent (f'Ġunju 2006), u fl-aħħar is-suq tal-avjazzjoni tal-Marokk, wara l-iffirmar tal-ewwel Ftehim Ewro-Mediterranju f'Diċembru 2006. Fuq talba tal-Kunsill, il-Kummissjoni ser tvara negozjati fl-istess rigward mal-Ġordan u mal-Iżrael, filwaqt li tibqa' għaddejja bid-d-diskussjonijiet mal-Ukraina. It-tisħiħ tar-relazzjonijiet bejn l-Unjoni Ewropea u l-pajjiżi ġirien fil-qasam tal-avjazzjoni huwa fondamentali għall-iżvilupp tal-industrija Ewropea tal-avjazzjoni. B'madwar 20 % tat-titjiriet internazzjonali b'destinazzjoni barra mill-Komunità, ir-relazzjonijiet tal-UE mal-pajjiżi ġirien fil-qasam tal-avjazzjoni, li jkopru kull sezzjoni tas-suq (vaganzi, żjarat lill-ħbieb u lill-qraba, vjaġġi fuq xogħol), jirrappreżentaw volum ta’ titjiriet komparabbli ma' dak tat-titjiriet lejn l-Amerika ta’ Fuq. Lil hinn mill-potenzjal ta’ tkabbir tas-settur tal-avjazzjoni, f'perspettiva aktar globali, dan l-ispazju komuni huwa fattur kbir ta’ integrazzjoni reġjonali u ta’ żvilupp ekonomiku, u huwa parti integrali tal-Proċess ta’ Barċellona u tal-pjan ta’ azzjoni implimentat fil-qafas tal-Politika Ewropea tal-Viċinat. Il-proġett reċenti tal-Unjoni għall-Mediterran fi ħdan il-Proċess ta’ Barċellona wkoll isegwi din il-linja ta’ politika. 4. Fil-ħolqien ta’ dan l-ispazju komuni għall-avjazzjoni mal-pajjiżi tan-Nofsinhar tal-Mediterran, it-Tuneżija hija sieħba li l-Unjoni Ewropea ma tistax tgħaddi mingħajrha. Il-partenarjat Ewro-Mediterranju mwaqqaf permezz tal-Ftehim ta’ Assoċjazzjoni[2] jisħaq ukoll fuq il-ħtieġa li tissaħħaħ il-kooperazzjoni fis-settur tat-trasport, li titrawwem il-kooperazzjoni bejn il-partijiet fil-qasam tar-regolamentazzjoni, kif ukoll li jiġġeddu l-infrastrutturi tal-ajruporti u l-ġestjoni tat-traffiku tal-ajru. 5. Għaldaqstant, hemm koerenza qawwija bejn id-diversi azzjonijiet meħuda mill-Unjoni Ewropea fir-rigward tal-pajjiżi tal-Mediterran u bejn dan il-proġett ta’ spazju komuni speċifikament fil-qasam tal-avjazzjoni. Barra minn hekk, dan il-proġett jikkontribwixxi lejn għan imfittex miż-żewġ naħat tal-Mediterran. L-iskambji li saru fil-qafas tal-proġett "EUROMED Aviation", imwaqqaf mill-Unjoni Ewropea biex isaħħaħ il-kooperazzjoni mal-pajjiżi fin-Nofsinhar tal-Mediterran fil-qasam tal-avjazzjoni, kienu l-okkażjoni biex it-Tuneżija wriet l-interess tagħha li tidħol f'negozjati mal-Komunità Ewropea fil-kuntest ta’ ftehim globali dwar l-avjazzjoni. Dan il-ftehim Komunitarju dwar l-avjazzjoni għandu joffri opportunitajiet ġodda lis-settur kollu tal-avjazzjoni (it-trasportaturi, l-entitajiet responsabbli għall-ġestjoni tal-infrastrutturi tal-ajruporti, il-fornituri tas-servizzi fuq l-art), kif ukoll lill-passiġġieri fuq iż-żewġ naħat tal-Mediterran. Ir-restrizzjonijiet attwali fil-ftehimiet bilaterali ffirmati bejn l-Istati Membri tal-UE u t-Tuneżija x'aktarx ma jibqgħux jgħoddu: il-limiti rigward il-frekwenzi ta’ kull ġimgħa mwettqa mit-trasportaturi, rigward l-għadd tat-trasportaturi awtorizzati, rigward l-ajruporti li jistgħu jintużaw jew saħansitra rigward it-tariffi, jistgħu jitneħħew, filwaqt li simultanjament jiġi żviluppat proċess ta’ konverġenza tar-regolamentazzjoni. 2. L-IŻVILUPP TAR-RELAZZJONIJIET MA' SIEĦBA EWLENIJA FIL-QASAM TAL-AVJAZZJONI 6. Fid-dawl tal-importanza ekonomika tat-Tuneżija u tar-relazzjonijiet tagħha mal-Unjoni Ewropea fil-qasam tal-avjazzjoni, it-Tuneżija hija sieħba indispensabbli għall-implimentazzjoni fi ftit żmien tal-ispazju komuni għall-avjazzjoni li l-Kunsill stabbilixxa bħala għan fl-2005. 7. Fil-fatt, l-Unjoni Ewropea hija s-sieħba kummerċjali ewlenija tat-Tuneżija: 73 % tal-importazzjonijiet fit-Tuneżija jaslu mill-Ewropa, filwaqt li 31 % tal-esportazzjonijiet Tuneżini jsiru lejn l-Ewropa. Fl-2006, l-ammont ta’ dawn l-iskambji laħaq kważi EUR 16-il biljun - u b’hekk it-Tuneżija hija waħda mis-sħab kummerċjali ewlenin tal-Unjoni Ewropea fost il-pajjiżi tan-Nofsinhar tal-Mediterran. 8. L-Ewropa tirrappreżenta 82 % tal-vjaġġi turistiċi lejn it-Tuneżija, perċentwal li jikkostitwixxi sors importanti ta’ dħul għal dan il-pajjiż. Għal raġunijiet ġeografiċi ovvji, is-settur turistiku Tuneżin jiddependi ħafna mill-konnessjonijiet tal-ajru mal-Ewropa. Barra minn hekk, is-suq tat-trasport bl-ajru Ewropew huwa marbut mill-qrib mas-suq Tuneżin, kif jixhdu l-21 ftehim dwar is-servizzi bl-ajru, iffirmati bejn it-Tuneżija u l-Istati Membri tal-Unjoni Ewropea: bis-saħħa t’hekk, kważi 8.5 miljun passiġġier ġew trasportati bejn it-Tuneżija u l-Ewropa fl-2007, jiġifieri żieda ta’ aktar minn 40 % fuq medda ta’ għaxar snin. L-aktar swieq individwali importanti fl-2007 kienu dawk ta’ Franza (3.5 miljun passiġġier ittrasportati), tal-Ġermanja (1.2 miljun passiġġier), tal-Italja (miljun passiġġier), tar-Renju Unit (650 000 passiġġier), tal-Belġju (450 000 passiġġier) u tar-Repubblika Ċeka (300 000 passiġġier). 9. Fl-2006, it-traffiku internazzjonali totali lejn it-Tuneżija laħaq mal-10.5 miljun passiġġier, ammont li jixhed l-importanza relattiva tal-Ewropa. Żewġ terzi mit-traffiku internazzjonali totali ġie operat minn trasportaturi tat-Tuneżija. Dan il-proporzjon kien saħansitra ikbar fi skambji ta’ servizzi bl-ajru mal-Ewropa: pereżempju, fi swieq ewlenin bħal dak ta’ bejn Franza u t-Tuneżija, it-trasportaturi tat-Tuneżija joperaw 70 % tat-traffiku. It-trasportaturi Komunitarji regolari l-kbar jiffokaw it-titjiriet tagħhom fuq il-belt ta' Tuneż sabiex jiksbu l-aktar klijenti li fihom qligħ, filwaqt li jiżguraw il-konnessjonijiet meħtieġa biex il-'hub' tagħhom jibqa' jiġbed għadd kbir ta’ klijenti. Xi trasportaturi Komunitarji oħra għandhom is-sehem tagħhom fis-suq tal-vjaġġi turistiċi (inklużi ż-żjarat lill-ħbieb u lill-qraba), iżda f'dan l-istadju, dan is-suq għadu dominat mit-trasportaturi Tuneżini. 10. It-trasportatur ewlieni tat-Tuneżija huwa Tunisair, li jopera 37 % tat-trasport internazzjonali bl-ajru minn u lejn it-Tuneżija, jiġifieri 3.8 miljun passiġġier trasportati fl-2006. Imwaqqaf mill-Gvern tat-Tuneżija, dan illum huwa s-sid ta’ 74 % tal-kapital, filwaqt li l-bqija tal-kapital huwa miftuħ għas-suq. Il-grupp Tunisair iħaddem madwar 8 000 persuna direttament u indirettament, u l-attivitajiet tiegħu jkopru l-oqsma kollha tat-trasport bl-ajru, inklużi l-manutenzjoni u s-servizzi fl-ajruporti. Quddiem l-isfida tal-modernizzazzjoni f'ambjent internazzjonali li kulma jmur qed isir aktar kompetittiv, il-grupp Tunisair wettaq riformi strutturali, li wasslu għall-ħolqien ta’ impriżi sussidjarji li jħaddmu mal-4 000 persuna. Il-grupp Tunisair huwa s-sid ta' flotta ta' tletin inġenju tal-arju Boeing u Airbus. Għoxrin minn dawn l-inġenji huma mingħajr sezzjoni tal- business class , fatt li jindika biċ-ċar l-importanza għat-trasportatur tal-klijenti tal-klassi 'turistika'. 11. Din il-klijentela turistika hija l-mira ewlenija ta’ żewġ trasportaturi bl-ajru oħra tat-Tuneżija li joperaw fuq livell internazzjonali, Nouvelair u Karthago Airlines, li huma impriżi charter imwaqqfa fuq inizjattiva tal-industrija turistika (lukandi u aġenziji tal-vjaġġ). 12. Nouvelair twaqqaf fl-1989 mill-grupp turistiku "Tunisian Travel Services (TTS)", huwa bbażat f'Monastir u jaqdi 25 pajjiż (120 ajruport), l-aktar fl-Ewropa. Bi flotta ta’ tlettax-il Airbus, Nouvelair ittrasporta mal-1.5 miljun passiġġier fl-2006, jiġifieri 16 % tas-suq tat-trasport internazzjonali bl-ajru fit-Tuneżija. Karthago Airlines, li twaqqaf fl-2002 biex iddaħħlu titjiriet charter minn u lejn Djerba, huwa l-proprjetà tal-grupp Karthago, u juża inġenji tal-ajru mikrija biex jilqa' l-bżonnijiet tal-operaturi turistiċi skont l-istaġjun. L-impriża Karthago Airlines tkopri 6 % tas-suq internazzjonali tat-trasport bl-ajru fit-Tuneżija, u karatteristika partikulari tagħha hi li tinsab ikkwotata fuq il-borża. Ix-xebh bejn il-mudelli kummerċjali ta’ Nouvelair u Karthago Airlines, u l-fatt li dawn it-tnejn jiddependu minn ajruport ta’ referenza differenti (Monastir u Djerba), wasslu biex dawn iż-żewġ impriżi jqisu l-possibbiltà li jaħdmu bi sħab jew anki jingħaqdu f'amalgamazzjoni. Dan it-tisħiħ tas-suq Tuneżin tal-avjazzjoni jkun jaqbel għalkollox mal-iffirmar ta’ ftehim mal-Komunità Ewropea fil-qasam tal-avjazzjoni, u għandu jippermetti lit-trasportaturi Tuneżini jiksbu pożizzjoni aħjar f'suq deregolat u jirreżistu l-kompetizzjoni ġdida li titnissel minnu. M'hemmx xi ngħidu, it-tentattiv biex jiġu liberalizzati s-swieq, imqabbad aktarx minn tali ftehim Komunitarju, ma jkunx jippermetti lill-awtoritajiet Tuneżini jkomplu jistabbilixxu l-livelli tat-tariffi tal-linji tal-ajru Ewropej li jaqdu lit-Tuneżija, u lanqas ma jkun jippermettilhom jopponu r-restrizzjonijiet tradizzjonali fir-rigward tas-sjieda u l-kontroll ta’ linja tal-ajru Komunitarja. 13. Għaldaqstant, il-potenzjal kummerċjali ta’ spazju komuni għall-avjazzjoni bejn it-Tuneżija u l-Ewropa huwa konsiderevoli, għall-konsumaturi, għat-trasportaturi kif ukoll għall-ajruporti. Barra minn hekk, kif jenfasizza l-istudju għall-proġett "Euromed Aviation"[3], il-qafas regolamentarju attwali tat-Tuneżija huwa sod u żviluppat biżżejjed biex tkun tista' ssir armonizzazzjoni tal-leġiżlazzjoni fi żmien qasir abbażi tal-istandards Komunitarji. Dan huwa wieħed mill-għanijiet ewlenin ta’ dan l-ispazju komuni għall-avjazzjoni. B'mod partikulari, l-awtoritajiet Tuneżini tal-avjazzjoni bdew riforma fuq il-mudell Ewropew biex jagħżlu l-kompiti ta’ superviżjoni u awditjar minn dawk operazzjonali. Bl-istess mod, fl-oqsma tas-sikurezza tal-avjazzjoni u tas-servizzi tan-navigazzjoni bl-arju, ġie osservat livell li jħabbatha mal-ogħla livelli Ewropej f'termini ta' konformità regolatorja mal-istandards u l-prattiċi rakkomandati mill-ICAO, mar-regolamenti tal-EASA, u mar-Rekwiżiti Regolatorji tas-Sikurezza tal-Eurocontrol (ESARRs). Dan il-proċess ta' konverġenza regolatorja lejn l-istandards Komunitarji ġie xprunat u akkumpanjat mill-proġett "Euromed Aviation", li implimenta pjan ta’ għajnuna teknika speċifikament għat-Tuneżija li jaqdi l-bżonnijiet identifikati fil-pajjiż. 3. IL-BENEFIĊĊJI U L-VALUR MIŻJUD TA' APPROĊĊ KOMUNITARJU 14. Is-settur tal-avjazzjoni ċivili (inklużi l-infrastruttura, l-operaturi u setturi industrijali oħra) huwa komponent sinifikanti fl-ekonomija Ewropea. It-trasportaturi bl-ajru weħidhom jirrappreżentaw madwar 0.6 % tal-valur miżjud tal-UE, u jimpjegaw aktar minn 400 000 persuna (0.4 % tal-għadd totali tal-impjegati fl-ekonomija f'azjendi mhux finanzjarji)[4], filwaqt li s-settur kollu jħaddem madwar 3 miljun persuna fl-UE kollha kemm hi. Il-ħolqien ta' suq uniku tal-avjazzjoni mill-bidu tad-Disgħinijiet ta kontribut sinifikanti biex is-settur jagħmlu aktar dinamiku u effiċjenti, u ħoloq benefiċċji ekonomiċi u soċjali kbar. Bejn l-1992 u l-2003 l-għadd ta' rotot intra-Komunitarji kiber b'aktar minn 40 %. Il-produttività tat-trasportaturi ewlenin tal-Komunità kibret b'87 % matul il-perjodu 1990-2003[5]. It-Tuneżija ma tistax ma tgawdix mill-integrazzjoni progressiva tagħha fis-suq komuni tal-avjazzjoni, u b'hekk tiddakkar mill-esperjenza tal-Unjoni Ewropea f'dan il-qasam. It-twessigħ ta' dan is-suq komuni, ibbażat fuq il-liberalizzazzjoni tad-drittijiet tat-traffiku flimkien mal-armonizzazzjoni regolatorja, għandu jġib miegħu valur miżjud għall-industrija Ewropea u għall-konsumaturi. 15. F'dan l-istadju, l-Istati Membri s'issa nnegozjaw f'termini ġenerali mat-Tuneżija ftehimiet ta' servizzi tal-arju ristretti li jirregolaw il-ftuħ ta' swieq u jillimitaw l-opportunitajiet għat-trasportaturi u għall-passiġġieri. Il-mekkaniżmi jinvolvu l-iffissar tal-kapaċitajiet tat-trasportaturi li, terġa' u tgħid, mhux dejjem ikollhom l-opportunità li jiffissaw it-tariffi tagħhom b'mod ħieles. Bl-istess mod, dawn il-ftehimiet bilaterali ma jippermettux lit-trasportaturi Komunitarji jaqdu l-ajruporti kollha tat-Tuneżija mill-ajruporti kollha Ewropej. B'hekk, is-sistema attwali ta' ftehimiet bilaterali dwar is-servizzi bl-ajru bejn l-Istati Membri tal-UE u t-Tuneżija tgħawweġ ix-xejriet tat-traffiku, u taf tkun ta’ xkiel għal ħafna trasportaturi bl-ajru Komunitarji kif ukoll għall-konsumaturi tal-Istati Membri. 16. Ftehim globali mal-Komunità Ewropea għandu jsolvi din is-sitwazzjoni, u ż-żieda fl-għadd ta' konnessjonijiet diretti bejn l-UE u t-Tuneżija li l-ftehim iġib miegħu[6] għandha twassal għal tkabbir importanti fl-iskambji kummerċjali u fil-flussi turistiċi. Jekk nieħdu l-eżempju tal-Marokk u s-suq uniku Ewropew, mistennija żieda fit-traffiku tar-reġjun ta’ bejn 15 % u 20 % fis-sena matul l-ewwel ftit snin wara l-implimentazzjoni tal-ftehim: f'termini ta’ volum, dan jista' jissarraf f'żieda ta’ 1.5 miljun passiġġier. Dawn il-previżjonijiet huma soġġetti għall-kundizzjonijiet makroekonomiċi u politiċi eżistenti, u mingħajr dubju jkollhom jiġu rriveduti 'l fuq fid-dawl tal-potenzjal enormi għat-tkabbir tas-suq Tuneżin. 17. Sehem importanti mill-benefiċċji ekonomiċi mistenni li jaħsduh kemm l-industrija Ewropea tal-avjazzjoni kif ukoll l-ekonomija Ewropea f'sens usa'. Dan jista' jħaffef ukoll l-integrazzjoni tat-trasportaturi Tuneżini f'alleanzi kummerċjali eżistenti ħdejn it-trasportaturi Komunitarji, u b'hekk jippermetti l-iżvilupp ta' prodotti integrati u servizzi aħjar għall-passiġġieri. 18. Dan il-ftuħ tas-swieq tal-avjazzjoni għandu jiġu akkumpanjat minn proċess parallel ta’ konverġenza regolatorja f'ċerti oqsma ewlenin bħas-sikurezza, is-sigurtà, l-ambjent jew f’dak li għandu x’jaqsam mal-għajnuna mill-istat, bil-għan li tiġi żgurata l-kompetizzjoni ġusta u li jiġu applikati standards għoljin tal-avjazzjoni fuq iż-żewġ naħat tal-Mediterran. Fir-rigward ta' kwistjonijiet ambjentali, il-ftehim jeħtieġlu jkun konsistenti mal-impenn tal-Komunità favur l-iżvilupp sostenibbli tat-trasport bl-arju: huwa importanti għalhekk li l-ftehim ma jillimitax il-kapaċità tal-UE li tapplika strumenti regolatorji jew ekonomiċi sabiex ittaffi l-effetti inċidentali taż-żieda fit-traffiku tal-ajru, partikolarment fir-rigward tal-kontribut tagħha lejn it-tibdil fil-klima, it-tniġġis tal-arja u tal-istorbju fl-inħawi tal-ajruporti. Il-livell relevanti għall-implimentazzjoni ta’ dan il-proċess ta’ konverġenza bejn il-leġiżlazzjoni tat-Tuniżija u dik tal-Ewropa jista' jkun biss Komunitarju. Dan jinvolvi l-ħruġ ta’ mandat lill-Kummissjoni Ewropea biex tinnegozja ftehim globali mat-Tuneżija fil-qasam tal-avjazzjoni, bil-għan aħħari li s-suq Tuneżin tal-avjazzjoni jiġi integrat bis-sħiħ fi spazju komuni għall-avjazzjoni mal-Unjoni Ewropea. 19. L-implimentazzjoni ta’ spazju komuni għall-avjazzjoni mat-Tuneżija għandha tiffaċilita wkoll l-iżvilupp ta’ dinamika ta’ integrazzjoni reġjonali li tħaddan mhux biss ir-relazzjonijiet mal-Unjoni Ewropea fil-qasam tal-avjazzjoni, iżda wkoll l-iskambji ta’ servizzi tal-ajru bejn il-pajjiżi tan-Nofsinhar tal-Mediterran infushom. Dan huwa l-għan li wassal biex il-Komunità Ewropea tinkludi fil-ftehim mal-Marokk klawżola ta’ estensjoni ġeografika, b'mod li jiġi antiċipat is-sehem ta’ pajjiż bħat-Tuneżija f'dan l-ispazju komuni għall-avjazzjoni: il-liberalizzazzjoni tar-relazzjonijiet bejn l-UE u l-Marokk fil-qasam tal-avjazzjoni, minn naħa, u bejn l-UE u t-Tuneżija, min-naħa l-oħra, potenzjalment tista' twassal għall-ftuħ ta’ swieq tal-avjazzjoni bejn it-Tuneżija u l-Marokk. Madankollu, anki jekk l-għan aħħari huwa l-istess u dawn iż-żewġ pajjiżi jinteraġixxu, f'dan l-istadju jidher aktar għaqli li dawn il-ftehimiet tal-avjazzjoni jiġu negozjati b'mod separat ma' kull wieħed mill-pajjiżi tan-Nofsinhar tal-Mediterran, b'mod partikulari biex jitħares il-għan tal-Politika Ewropea tal-Viċinat u biex tintlaqa' r-rieda ta' dawk il-pajjiżi għal 'relazzjonijiet bilaterali privileġġati' mal-Unjoni Ewropea li joffru aktar flessibbiltà u strateġiji differenzjati. 20. L-għoti ta’ mandat lill-Kummissjoni biex twettaq negozjati mat-Tuneżija għandu juri wkoll id-determinazzjoni tal-Unjoni Ewropea biex tilħaq l-għanijiet politiċi stabbiliti mill-Kunsill fl-2005 u biex tiftaħ is-suq tagħha tal-avjazzjoni għall-pajjiżi ġirien kollha, soġġett għall-konverġenza regolatorja li ssir b'mod parallel. L-implimentazzjoni ta’ spazju komuni għall-avjazzjoni mat-Tuneżija għandha ssaħħaħ il-kooperazzjoni reġjonali u l-integrazzjoni tas-swieq tal-avjazzjoni tal-pajjiżi kollha tan-Nofsinhar tal-Mediterran. 4. KONKLUŻJONIJIET 21. Il-Kummissjoni għaldaqstant tqis li huwa importanti li lit-Tuneżija tingħata prospetti ta’ kooperazzjoni msaħħa fil-qasam tal-avjazzjoni ċivili. Ftehim globali ma' dan il-pajjiż fil-qasam tal-avjazzjoni għandu jkopri l-aspetti kummerċjali tradizzjonali tal-ftehimiet ta’ servizzi bl-ajru, filwaqt li jistabbilixxi qafas ambizzjuż għall-iżvilupp tal-kooperazzjoni fir-rigward tal-pjan regolatorju fl-oqsma tas-sikurezza, is-sigurtà u l-ġestjoni tat-traffiku, u jiffaċilita wkoll il-kooperazzjoni industrijali ma' dawn il-pajjiżi. 22. Is-settur tal-avjazzjoni ċivili joffri opportunitajiet sinifikanti għal aktar tisħiħ tal-kooperazzjoni fis-settur tat-trasport b'mod ġenerali, bil-prospett ta’ benefiċċji pożittivi kemm għat-Tuneżija kif ukoll għall-Unjoni Ewropea. Għaldaqstant, għandhom isiru sforzi biex jiżguraw li t-trasport bl-ajru jsir qasam ewlieni ta' kooperazzjoni mat-Tuneżija, u joffri lil dan il-pajjiż eżempju ġdid ta' integrazzjoni fl-istrutturi u fis-swieq Ewropej. 23. Dan il-ftehim jirrappreżenta pass importanti lejn it-twettiq ta' spazju komuni għall-avjazzjoni bejn l-Unjoni Ewropea u l-kuġini Mediterranji tagħha, li huwa mira ewlenija tal-politika barranija Ewropea fil-qasam tal-avjazzjoni, u b'mod aktar ġenerali, element importanti fil-politika barranija tal-UE. Il-ftehim iġib miegħu valur miżjud sostanzjali, fil-politika u fl-ekonomija, u jista' jservi ta’ xempju għal ftehimiet simili mal-pajjiżi l-oħra tan-Nofsinhar tal-Mediterran u b'hekk jikkontribwixxi għall-integrazzjoni reġjonali ta’ dan il-pajjiż. 24. Fid-dawl ta’ dan kollu, il-Kummissjoni tipproponi lill-Kunsill li jagħtiha mandat biex twettaq negozjati mat-Tuneżija, bil-għan li jiġi ffirmat ftehim globali li jippermetti l-ħolqien ta’ spazju komuni għall-avjazzjoni mat-Tuneżija. Il-Kummissjoni sejra taħdem mill-qrib mal-Istati Membri u mal-partijiet kollha interessati biex tippreċiża u tilħaq il-miri mfissra fid-Deċiżjoni tal-Kunsill proposta. [1] COM(2005) 79 finali, 11.3.2005. [2] Il-Ftehim ta’ Assoċjazzjoni UE-Tuneżija ġie ffirmat f'Lulju 1995. [3] Ir-Rapport tal-Missjoni tal-"Euromed Aviation Project" fit-Tuneżija (MED Nru 2006/132-039). [4] Eurostat, Statistics in focus, 37/2005, ISBN 1561-4840. [5] Anness tal-Komunikazzjoni tal-Kummissjoni: "L-iżvilupp tal-aġenda dwar il-politika esterna tal-avjazzjoni tal-Komunità" [Titlu mhux uffiċjali], COM(2005) 79 finali. [6] Wara l-Ftehim Ewro-Mediterranju ffirmat mal-Marokk f'Diċembru 2006, it-traffiku kiber bi 18 % u laħaq mat-8 miljun passiġġier ittrasportati bejn l-Unjoni Ewropea u l-Marokk fl-2007.